Občina Brezovica

Gospa

\_\_\_\_\_\_\_\_\_\_\_\_\_\_\_\_

E.: \_\_\_\_\_\_\_\_\_\_\_\_\_\_\_\_\_\_\_\_\_

Številka: 090-83/2022/2

Datum: 31. 8. 2022

Zadeva: Odločanje v upravnem postopku po Zakonu o dostopu do informacij javnega

 značaja – mnenje ministrstva

Zveza: vaš dopis z dne 19. 8. 2022

Spoštovani,

prejeli smo vaš dopis, kjer navajate, da vas je župan Občine Brezovica kot uradno osebo določil/pooblastil za posredovanje informacij javnega značaja. Zanima vas, kdo je uradni podpisnik pri odgovorih na zahtevo za dostop do informacij javnega značaja (župan, direktor občinske uprave ali vi).

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja, vam v nadaljevanju skladno s 32. členom Zakon o dostopu do informacij javnega značaja (v nadaljnjem besedilu: ZDIJZ)[[1]](#footnote-1), posreduje naslednje pravno mnenje.

Občina kot zavezanec za dostop do informacij javnega značaja (v nadaljnjem besedilu: zavezanec) v skladu s 1. odstavkom 1. člena ZDIJZ mora na zahtevo prosilcu posredovati vse informacije javnega značaja s katerimi razpolaga, pri čemer zavezanca zastopa župan, ki ima v smislu ZDIJZ položaj predstojnika.

ZDIJZ določa, da vsak organ določi eno ali več uradnih oseb, pristojnih za posredovanje informacij javnega značaja. Prosilec zahteva dostop do informacije javnega značaja s pisno zahtevo za dostop do informacije javnega značaja ali njihovo ponovno uporabo, lahko pa tudi z neformalno zahtevo. Neformalna zahteva se ne šteje za vlogo v upravnem postopku v smislu zakona, ki ureja upravni postopek. V primeru pisne zahteve (v nadaljnjem besedilu: zahteva) za dostop do informacije javnega značaja ali njeno ponovno uporabo odločajo organi v upravnem postopku, ki ga določa ZDIJZ. Za vprašanja upravnega postopka, ki niso urejena z ZDIJZ je predpisana subsidiarna uporaba Zakona o splošnem upravnem postopku (v nadaljnjem besedilu: ZUP)[[2]](#footnote-2), zato mora oseba, ki upravni postopek v organu **vodi in v njem odloča** (predstojnik ali uradna oseba iz 9. člena ZDIJZ) izpolnjevati pogoje glede izobrazbe in strokovnega izpita iz upravnega postopka (31. člen ZUP).

Minimalne pogoje, ki jih morajo izpolnjevati uradne osebe, da lahko vodijo in odločajo o zadevi na podlagi podeljenega pooblastila določata ZUP in na njegovi podlagi izdana Uredba o izobrazbi in strokovnem izpitu za vodenje in odločanje v upravnem postopku[[3]](#footnote-3), ki prav tako tudi omejujejo pravico predstojnika, da sam vodi postopek, če teh pogojev ne izpolnjuje. Kršitev te določbe pomeni, da je prišlo do kršitve pravil postopka, ki jo je mogoče uveljavljati v pritožbenem postopku, pa tudi v obnovi postopka (7. točka 260 člena ZUP).

Predstojnik/župan ima torej pravico, da za odločanje v upravnih zadevah določene vrste pooblasti drugo osebo zaposleno pri organu. Če se odloči za podelitev pooblastila za odločanje, to pooblastilo obsega tudi pooblastilo za vodenje postopka pred odločitvijo, sicer pa ima uradna oseba pooblaščena za vodenje postopka pravico opravljati vsa dejanja v postopku, razen pravice izdajati odločbe in take sklepe, s katerimi se konča postopek.

Na koncu opozarjamo, da Uredba o posredovanju in ponovni uporabi informacij javnega značaja[[4]](#footnote-4) določa, da organ javno objavi poleg splošnih podatkov o organu in informacijah javnega značaja, s katerimi razpolaga, tudi  kontaktne podatke uradne osebe oziroma oseb, pristojnih za posredovanje informacij javnega značaja, ki vključujejo navedbo imena in priimka, delovnega mesta in naziva, poštnega naslova, elektronskega naslova in neposredne službene telefonske številke; opis načina dostopa do informacij javnega značaja pri organu.[[5]](#footnote-5) Poleg tega morajo državni organi ter samoupravne lokalne skupnosti in osebe, ki imajo javno pooblastilo za odločanje v upravnih zadevah v skladu z 319. členom ZUP, na primeren način objaviti, katere njihove uradne osebe so pooblaščene za odločanje v upravnih zadevah, katere pa samo za dejanja v postopku pred izdajo odločbe.

Več o obveznostih organov po ZDIJZ, si lahko preberete na spletni strani Službe za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev, in sicer: <https://www.gov.si/teme/informacije-javnega-znacaja/>.

Lep pozdrav,

Pripravil: Mateja Mahkovec

Ciril Repnik v. d. generalne direktorice

sekretar

Poslati po E-pošti:

- naslovniku

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. Uradni list RS, št. [24/06](http://www.uradni-list.si/1/objava.jsp?sop=2006-01-0970) – uradno prečiščeno besedilo, [105/06](http://www.uradni-list.si/1/objava.jsp?sop=2006-01-4487) – ZUS-1, [126/07](http://www.uradni-list.si/1/objava.jsp?sop=2007-01-6415), [65/08](http://www.uradni-list.si/1/objava.jsp?sop=2008-01-2816), [8/10](http://www.uradni-list.si/1/objava.jsp?sop=2010-01-0251), [82/13](http://www.uradni-list.si/1/objava.jsp?sop=2013-01-3034), [175/20](http://www.uradni-list.si/1/objava.jsp?sop=2020-01-3096) – ZIUOPDVE

 in [3/22](http://www.uradni-list.si/1/objava.jsp?sop=2022-01-0014) – ZDeb) [↑](#footnote-ref-2)
3. Uradni list RS, št. [12/13](http://www.uradni-list.si/1/objava.jsp?sop=2013-01-0314) in [61/19](http://www.uradni-list.si/1/objava.jsp?sop=2019-01-2749). [↑](#footnote-ref-3)
4. Uradni list RS, št. [24/16](http://www.uradni-list.si/1/objava.jsp?sop=2016-01-0994). [↑](#footnote-ref-4)
5. [↑](#footnote-ref-5)